தற்போதைய சூழ்நிலையில், சான்றிதழ்களிலேயே மிகவும் இன்றியமையாத ஒன்றாகக் கருதப்படுவது அடையாளச் சான்றிதழாகும் . வாக்காளர் அடையாள அட்டை பெறாத , குடும்ப அட்டையில் பெயர்  இல்லாத , முகவரிக்கான எந்த ஆவணமும் இல்லாத , ஒரு  கிராமத்தில் நிலையாக வசித்து வரும் ஒருவருக்கு , குடும்ப அட்டை பெற , வாக்காளர் அடையாள அட்டை பெற , வங்கியில் சேமிப்புக் கணக்கு துவங்க ,மின் இணைப்பு பெற , கியாஸ் இணைப்பு பெற , அரசின் சலுகைகளைப் பெற , பல்வேறு சான்றிதழ்கள் பெற , என அனைத்திற்கும்  தேவைப்படும் அடிப்படைச் சான்றிதழாக அடையாளச் சான்றிதழ் திகழ்கிறது என்று சொன்னால் அது மிகையாகாது . கிராம நிர்வாக அலுவலரே இச்சான்று வழங்கும் அதிகாரம் பெற்றுள்ளார் ..வாரிசுச் சான்றிதழ் .ஒருவர் இறந்த பின் அவருடைய சொத்துக்களைப் பிரிப்பதில் வாரிசுச் சான்றிதழின் பங்கு மிக மிக இன்றியமையாதது. வாரிசுச் சான்றிதழ் மதச் சட்டங்களின் அடிப்படையிலேயே வழங்கப்படுகிறது. அதாவது ஒவ்வொரு மதத்தைச் சேர்ந்தவர்களுக்கும் ஒவ்வொரு முறையில் வாரிசுச் சான்று வழங்கப்படுகிறது. இந்துக்களுக்கு இந்து திருமணச் சட்டத்தின் வழிகாட்டல்களின் அடிப்படையில் வாரிசுச் சான்றிதழ் வழங்கப்படுகிறது..ஒருவர் ஒரு அசையா அல்லது அசையும் சொத்தை வாங்க முற்படுகிறார் என்றால், அச் சொத்தின் உரிமையாளர் மரணமடைந்து விட்டிருந்தால், அச் சொத்தின் தற்போதைய உரிமையாளர் யார் என்ற கேள்வி எழும். இதில் யாரோ ஒருவர் நான்தான் இறந்தவரின் வாரிசு என்று சொல்லி அச் சொத்தை விற்கும் நிலை உள்ளது அல்லவா? அப்படி அவரை நம்பி அச்சொத்தை அவர் வாங்கிவிட்டால், பின் வேறொரு காலத்தில் மற்ற ஒருவர் வந்து இறந்தவருக்கு நானும் ஒரு வாரிசு; இப்படியிருக்கையில் அந்தச் சொத்தை வாங்கியது செல்லாது; அல்லது எனக்கும் அந்தச் சொத்திற்கு உரிய பயனை பணமாகவோ அல்லது வேறுவிதமாகவோ அளிக்க வேண்டும் என்று கோரினால்..... இது புதிய பிரச்சினைக்கு வழிவகுக்கும். இதுபோன்ற பிரச்சினைகளைத் தவிர்க்கத்தான் வாரிசுச் சான்றிதழ் என்ற நடைமுறை வழக்கிற்கு வந்தது. அதாவது ஒரு சொத்தின் உரிமையாளர் ஒருவர் இறந்துவிட்டால், அச்சொத்தைச் சரியான வாரிசுகளின் பெயரில் உரிமை மாற்றம் செய்து வைத்துக்கொள்ளவோ அல்லது விற்பனை செய்யவோ வாரிசுச் சான்றிதழ் தான் இன்றியமையாத தேவையாகும். அசையாச் சொத்துக்களைப் பொறுத்தளவில் அவை நிலம் அல்லது நிலத்தின் மேலுள்ள மரங்கள், வீடுகள், வணிகக் கட்டிடங்கள் மற்ற அனைத்துவகையான உடைமைகள் அடங்கிய நிலம் என்ற நிலையில் அவற்றிற்குப் 'பட்டா' எனப்படும் உரிமைச் சான்று வருவாய்த் துறையினரால் வழங்கப்படுகிறது. இந்தப் 'பட்டா' வைத்திருக்கும் ஒருவர் இறந்துவிட்டால், அவருடைய வாரிசுச் சான்றிதழின் அடிப்படையிலேயே அவருடைய வாரிசுகளுக்குப் 'பட்டா' மாறுதல் செய்து தரப்படுகிறது. வாரிசு யாரெனத் தெரியாத நிலையில் 'பட்டா' மாறுதல் செய்வதும் இயலாத செயலே ஆகும்.அசையும் சொத்துக்களைப் பொறுத்தளவில் பல உரிமைச் சான்றிதழ்கள் உள்ளன. அவற்றிற்கும் உரிய வாரிசுச் சான்றிதழ் இருந்தால் தான் சரியான வாரிசுகளுக்கு உரிமைமாற்றம் செய்து தர முடியும். எடுத்துக்காட்டாக, ஒருவர் இரண்டு மகிழ்வுந்துகள், ஒரு பேருந்து, அதற்கான வழித்தட உரிமை, வங்கியில் பொன் அணிகலன்கள் போன்றவையை வைத்துள்ளார் எனவும் அவர் இறந்து விட்டார் எனவும் வைத்துக்கொண்டால், அவர் வைத்திருக்கும் ஊர்திகள் குறித்து போக்குவரத்துத் துறையில் வரும் வட்டாரப் போக்குவரத்து அலுவலகங்களிலும், வங்கியிலும் உரிய வாரிசுச் சான்றிதழ்களை வழங்கியே அச் சொத்துக்களின் உரிமையைத் தற்போதைய வாரிசுகளுக்கு மாற்ற முடியும். .வாரிசுச் சான்றிதழ் என்பது சொத்துக்கள் குறித்த நடைமுறைகளுக்கே பெரும்பாலும் தேவைப்படுவதால், இது மிகவும் இன்றியமையாத ஒரு சான்றிதழாகக்     கருதப்படுகிறது. இச்சான்றிதழில் உள்ள, வாரிசுகள் குறித்த  அனைத்துத் தகவல்களுக்கும் வட்டாட்சியரே முழுப் பொறுப்பாவார். வாரிசுதாரர்களில் எவரேனும் ஒருவர் பெயர் விட்டுப்போயிருந்து அது பின்னாளில் ஒரு பிரச்சினையானாலும் அதற்கும் வட்டாட்சியரே முழுப் பொறுப்பாவார். எனவே வட்டாட்சியர்கள் இதில் அதிகக் கவனம் செலுத்துகின்றனர். .தற்பொழுது நடைமுறையில் வாரிசுச் சான்றிதழ்களுக்கு அரசு அளித்துள்ள படிவமும், பெரும்பாலும் அனைத்து வட்டாட்சியர்களும் அளிக்கும் வாரிசுச் சான்றிதழ்களும் வாரிசுகள் குறித்த முழுத் தகவல்களையும் அளிக்கவல்லவை அல்ல. இன்றைய நிலையில் உள்ள வாரிசுச் சான்றிதழ் விண்ணப்பப் படிவம்( http://www.tn.gov.in/appforms/cert-legalheir.pdf) முதல் நிலை வாரிசுகளின் பெயர்கள் மட்டும் இடம்பெறுமாறு வடிவமைக்கப்பட்டுள்ளது. இது பொது மக்களுக்கு முழுப் பயனை அளிக்கவல்லதல்ல! வாரிசுகளில் முதல்நிலை வாரிசுகள், இரண்டாம் நிலை வாரிசுகள் மற்றும் மூன்றாம் நிலை வாரிசுகள் என அனைத்துத் தகவல்களும் இடம்பெறவேண்டும். இல்லையென்றால், வாரிசுச் சான்றிதழின் நோக்கம் நிறைவேறாது.